钦定古今图书集成/理学汇编/文学典/第004卷 > 陈善扪虱新话 > 《欧文多拟韩作》
## 钦定古今图书集成/理学汇编/文学典/第004卷 > 陈善扪虱新话 > 《欧文多拟韩作》

韩文重于今世，盖自欧公始倡之。公集中拟韩作多
矣，予能言其相似处。公《祭吴长文文》似《祭薛中丞文》，
《书梅圣俞诗稿》似《送孟东野序》，《吊石曼卿文》似《祭田
横墓文》。盖其步骤驰骋，亦无不似，非但效其句语而
已。孙樵尝言：“自得为文真诀于来无择，无择得之于
皇甫持正，持正得之于韩吏部。”总其所言，似有来处。
然樵之文实牵强僻涩，气象绝不类韩作，而过自称
许“嫫母捧心”，信有之矣。吾尝谓韩氏之墙数仞，樵辈
尚未能造其藩，敢言文乎？